[image: GRB1]


  

REPUBLIKA HRVATSKA                                                                                         N A C R T
ISTARSKA ŽUPANIJA
OPĆINA SVETA NEDELJA
Općinsko vijeće
KLASA: __________________
URBROJ: ________________
Nedešćina, _______________

Na temelju članka 35. Zakona o vlasništvu i drugim stvarnim pravima („Narodne novine“ broj 91/96, 68/98, 137/99, 22/00, 73/00, 114/01, 79/06, 141/06, 146/08, 38/09, 153/09, 143/12, 152/14, 81/15, 94/17. i 52/25) i članka 33. Statuta Općine Sveta Nedelja („Službene novine Općine Sveta Nedelja“ broj 11/18. i  3/21), Općinsko vijeće Općine Sveta Nedelja na sjednici održanoj dana ___________________________ 2026. godine donosi

PRAVILNIK 
O UPRAVLJANJU I KORIŠTENJU 
DRUŠTVENIH DOMOVA U VLASNIŠTVU OPĆINE SVETA NEDELJA

Članak 1.
(1) Ovim Pravilnikom utvrđuje se način korištenja društvenih domova s pripadajućim inventarom, uvjeti davanja na korištenje, prava i obveze koje proistječu iz korištenja te njihovo održavanje. 
(2) Društveni domovi na području Općine Sveta Nedelja su: Društveni dom „Poldrugo Valentin“ Nedešćina u Nedešćini, Društveni dom u Šumberu, Društveni dom u Svetom Martinu i Društveni dom u Snašićima.
Članak 2.
(1) Svi korisnici društvenih domova u vlasništvu Općine Sveta Nedelja dužni su poštivati odredbe ovog Pravilnika. 
(2) Izrazi koji se koriste u ovome Pravilniku, a koji imaju rodno značenje, odnose se jednako na muški i ženski rod. 
Članak 3.
(1) Društveni domovi na području Općine Sveta Nedelja vlasništvo su Općine Sveta Nedelja. 
(2) Odredbe ovog Pravilnika o održavanju, pažljivom korištenju prostora i naknadi štete primjenjuju se na sve prostorije društvenih domova, njihovu infrastrukturu, opremu, inventar i pripadajuće zemljište.
(3) Pravo na korištenje društvenog doma prema odredbama ovog Pravilnika imaju prvenstveno pravne i fizičke osobe koje imaju sjedište, odnosno prebivalište na području Općine              Sveta Nedelja. 
(4) Korisnici s nepodmirenim obvezama prema Općini Sveta Nedelja ne mogu koristiti društveni dom. 
(5) Prvenstvo pri korištenju doma imaju fizičke osobe s prebivalištem u naselju u kojem se dom nalazi, odnosno pravne osobe sa sjedištem u istom naselju.  
Članak 4.
Ovlašteni službenik dužan je redovito izvještavati Općinsku načelnicu i/ili drugog ovlaštenog službenika o korištenju društvenih domova te odmah po saznanju, u pisanom obliku, obavijestiti o svim utvrđenim promjenama u stanju opreme i prostora, potrebnim popravcima, neovlaštenom korištenju te drugim relevantnim okolnostima. 
Članak 5.
(1) Društveni domovi daju se na korištenje udrugama s područja naselja u kojem su izgrađeni,        u opsegu koji omogućuje njihovo redovito i nesmetano funkcioniranje. 
(2) Udruge mogu koristiti društvene domove za održavanje društvenih, kulturno - umjetničkih, sportskih i drugih aktivnosti, pod uvjetom da se time ne ometa korištenje prostora od strane drugih korisnika. 
Članak 6.
(1) Društveni domovi ili pojedini prostori društvenih domova mogu se dati na korištenje bez naknade za: 
1. održavanje društvenih aktivnosti namijenjenih lokalnoj zajednici,  
2. održavanje društvenih aktivnosti koje organizira Općina Sveta Nedelja ili koje su pod pokroviteljstvom Općine Sveta Nedelja, 
3. potrebe svih vrsta i razina izbora, 
4. potrebe Dobrovoljnog vatrogasnog društva, 
5. rad Općinskog vijeća i njegovih radnih tijela, 
6. rad civilne zaštite, 
7. rad udruga koje provode aktivnosti od općeg dobra i/ili osobitog značaja za Općinu       Sveta Nedelja, 
8. provođenje aktivnosti vezanih uz rad načelnika, radnih tijela načelnika, upravnih tijela Općine Sveta Nedelja te pravnih osoba kojima je osnivač ili suosnivač Općina Sveta Nedelja, 
9. proslave vjerskih i drugih blagdana 
10. druge potrebe temeljem posebne odluke načelnika.

(2) U slučajevima iz stavka 1. točke 10. ovoga članka, Općinska načelnica može odlučiti da je korisnik dužan sudjelovati u pokriću režijskih troškova (stvarnih ili paušalnih). 
Članak 7. 
(1) Društveni domovi mogu se dati na privremeno korištenje fizičkim osobama koje imaju prijavljeno prebivalište na području Općine Sveta Nedelja, i to radi organizacije sljedećih događaja privatnog karaktera:
• proslava rođenja djeteta i rođendana,
 • vjerskih i obiteljskih svečanosti poput krštenja, prve pričesti, krizme i drugih sličnih događaja,
 • običaja koji se uobičajeno vežu uz svadbene svečanosti te drugih s njima usporedivih događaja.

(2) Za korištenje društvenih domova u privatne svrhe iz stavka 1. ovog članka korisnik je dužan uplatiti naknadu za korištenje društvenog doma u iznosu od 50,00 eura po danu korištenja.

(3) Naknada za korištenje prostorija društvenih domova prihod je proračuna Općine                    Sveta Nedelja i uplaćuje se na žiro račun Općine Sveta Nedelja broj: HR1323400091843200009, s opisom plaćanja: naknada za korištenje društvenog doma.

(4) Naknada za korištenje mora biti u cijelosti plaćena najkasnije tri (3) dana prije dana preuzimanja prostora,  o čemu je korisnik dužan obavijestiti djelatnika Općine zaposlenog na poslovima upravljanja društvenim domovima, koji će provjeriti uplatu u računovodstvenoj službi Općine.
Članak 8.
(1) Zahtjev za korištenje društvenih domova za događanja iz ovog Pravilnika u pisanom obliku podnosi organizator, fizička osoba, odnosno ovlaštena osoba za zastupanje, ako je organizator pravna osoba. 
(2) Zahtjev se podnosi ovlaštenom službeniku Općine Sveta Nedelja, putem protokola Općine (elektroničkom poštom ili neposredno u pisarnici), najranije 60 dana i najkasnije 5 radnih dana prije zatraženog datuma za korištenje društvenog doma. 
(3) Udruge s područja Općine Sveta Nedelja  mogu podnijeti godišnji zahtjev za korištenje prostora društvenih domova bez naknade, a u svrhu održavanja redovnih aktivnosti i manifestacija kroz godinu. 
Članak 9.
Ovlašteni službenik dužan je informirati zainteresirane osobe o načinu korištenja društvenih domova, pravima i obvezama iz ovoga Pravilnika te slobodnim terminima. 
Članak 10.
(1) O korištenju društvenih domova vodi se pisana evidencija. U pisanu evidenciju upisuje se redni broj, subjekt korištenja (ukoliko je to neregistrirana grupa građana isti imenuju predstavnika), OIB, adresa, ime odgovorne osobe, telefonski broj, datum i vrijeme korištenja, planirani broj osoba koje će koristiti prostor te namjena korištenja prostora. 
(2) Evidenciju vodi ovlaštena službena osoba Općine Sveta Nedelja.  
(3) Pravo prvenstva u korištenju društvenog doma stječe se po vremenu zaprimljenog zahtjeva za korištenje.
Članak 11.
(1) Općina Sveta Nedelja zadržava pravo diskrecijskog odlučivanja u slučaju da više subjekata istovremeno podnese zahtjev za korištenje istog društvenog doma. 
(2) Pri donošenju odluke uzima se u obzir značaj i svrha aktivnosti za koju se prostor traži, javni interes, raspoloživost prostora te druge okolnosti relevantne za dobrobit lokalne zajednice. 
(3) Odluka Općine Sveta Nedelja o odobravanju korištenja doma je konačna i obvezna za sve podnositelje zahtjeva. 


Članak 12.
Prostore društvenih domova obuhvaćene ovim Pravilnikom korisniku predaje ovlašteni službenik Općine Sveta Nedelja. 
Članak 13.
(1) Za organizaciju događanja predviđenih ovim Pravilnikom isključivo su odgovorni korisnici. 
(2) Korisnici su dužni izvršiti sve prijave te platiti i ispuniti sve financijske i druge obveze koje su zakonom propisane za događanja koja organiziraju, a u suprotnom u cijelosti i samostalno odgovaraju za njihovo kršenje. 
(3) Kada se u društvenim domovima koristi autorska glazba putem žive glazbe ili glazbe s elektroničkih medija, korisnici su obvezni pribaviti dozvolu za korištenje navedenih autorskih glazbenih djela i platiti autorsku naknadu. 
(4) Ako korisnici ne pribave dozvolu iz prethodnog stavka, u potpunosti snose odgovornost za nepridržavanje obveza propisanih Zakonom o autorskom pravu i srodnim pravima („Narodne novine“, broj 111/21). 
Članak 14.
Prostore društvenih domova za događanja iz ovog Pravilnika korisnik može koristiti u pravilu do 22:00 sata, a iznimno najkasnije do 02:00 sati, uz obvezu prethodne prijave javnog okupljanja nadležnoj policijskoj postaji radi osiguranja kontrole i sprječavanja remećenja javnog reda i mira. 
Članak 15.
(1) Korisnik prostora društvenog doma dužan je tijekom korištenja poštovati propise o zaštiti od buke te osigurati da razina zvuka ne prelazi dopuštene granice određene posebnim propisima. 
(2) U razdoblju od 22:00 do 02:00 sata, korisnik je obvezan ograničiti jačinu glazbe i drugih izvora buke na razinu koja ne ometa javni red i mir niti smeta stanovnicima u neposrednoj blizini doma. 
(3) U slučaju utvrđenog prekoračenja dopuštene razine buke ili narušavanja javnog reda i mira, Općina Sveta Nedelja može:
• prekinuti korištenje prostora, 
• uskratiti pravo na buduće korištenje društvenog doma, 
• naplatiti troškove intervencije ili štete nastale zbog kršenja ove odredbe. 

(4) Korisnik snosi punu odgovornost za pridržavanje ove odredbe te je dužan poduzeti sve potrebne mjere (npr. smanjenje jačine razglasa, zatvaranje prozora i vrata, korištenje zvučne izolacije) radi poštivanja ograničenja iz ovog članka. 

Članak 16.
(1) Korisnici društvenog doma odgovorni su za svu štetu nastalu na objektu, opremi i inventaru, kao i za svaku štetu koja proizlazi iz korištenja prostora tijekom razdoblja njihova korištenja društvenog doma. 
(2) Korisnici su dužni društvene domove, odnosno njihove prostorije, opremu, inventar, zemljište i druge pripadnosti, koristiti pažnjom dobrog gospodara, u skladu s njihovom namjenom.  
(3) U prostorijama društvenih domova zabranjeno je: 
• pušenje  
• unos eksplozivnih i zapaljivih materijala 
• unos oružja i narkotika 
• loženje otvorene vatre u prostoru. 

(4) U prostorijama i na području društvenog doma strogo je zabranjeno loženje otvorene vatre, uključujući korištenje roštilja, svijeća, baklji, petardi, pirotehničkih sredstava ili bilo kojeg drugog izvora plamena koji može prouzročiti požar ili oštetiti objekt odnosno susjedne objekte. 
(5) Korisnici su dužni nakon korištenja društvenih domova pregledati prostorije koje su koristili i dovesti ih u uredno stanje (očistiti prostorije, zatvoriti prozore, složiti inventar, isključiti električna i plinska trošila, iznijeti otpad, vratiti ključeve i drugo).   
(6) Odredbe ovog članka odnose se na sve korisnike, uključujući i udruge. 
Članak 17.
(1) Nakon završetka korištenja prostora društvenih domova, korisnici predaju prostor ovlaštenom službeniku Općine Sveta Nedelja. 
 (2) Ako je nastalo oštećenje objekta, opreme ili inventara, ili ako je nastao njihov bilo kakav manjak koji nije postojao u vrijeme predaje prostora korisniku, o primopredaji se sastavlja zapisnik uz foto dokumentaciju.  
(3) Ako korisnici odbiju potpisati zapisnik, o tome će se sastaviti službena bilješka u zapisniku.  
(4) Uskraćivanje potpisa ne oslobađa korisnike od obveze naknade štete. 
Članak 18.
(1) Svi korisnici su dužni nadoknaditi troškove oštećenja objekta, opreme i inventara koji su nastali kao posljedica aktivnosti u vremenu kada su im društveni domovi dani na korištenje, prema tržišnoj vrijednosti inventara na dan nastanka štete ili prema računu stvarno izvedenih radova kojima su sanirana oštećenja. 
(2) Šteta nastala pri korištenju društvenih domova mora se nadoknaditi Općini                                  Sveta Nedelja u roku od petnaest (15) dana od dana nastanka štete.
(3) Ukoliko šteta iz stavka 2. ovog članka ne bude nadoknađena Općini, Općina će sanirati štetu o trošku korisnika te mu ispostaviti račun za obavljene radove.
Članak 19.
(1) Općinska načelnica može korisnicima zabraniti korištenje društvenih domova u razdoblju naredne tri (3) godine od dana korištenja, ako je za vrijeme korištenja:  
1. došlo do težeg narušavanja javnog reda i mira, bez obzira što nije nastala materijalna šteta, 
2. materijalna šteta uzrokovana namjerno ili putem nekog od oblika narušavanja javnog reda i mira ili kršenjem odredbi ovoga Pravilnika,  
3. uzrokovano oštećenje društvenih domova, njihove okoline, opreme ili inventara. 

Članak 20.
(1) Općina Sveta Nedelja može otkazati korištenje u slučaju kada se prostori zbog više sile ili drugih opravdanih razloga više ne mogu koristiti.  
(2) Korisnici mogu pisanim putem otkazati korištenje prostora doma najkasnije dva (2) radna dana prije predviđenog termina korištenja, osim u slučaju više sile ili izvanrednih okolnosti, kada je otkazivanje moguće i u kraćem roku. 
Članak 21.
Režijske troškove društvenih domova (električna energija, vodoopskrba i odvodnja, odvoz komunalnog otpada i dr.) podmiruje Općina Sveta Nedelja iz svog Proračuna.                                                                                                                                    
Članak 22.
(1) Ovlašteni službenik redovno će obilaziti sve društvene domove u vlasništvu Općine              Sveta Nedelja radi kontrole ispravnosti, odnosno stanja istih i evidencije potrošnje električnih i plinskih energenata. 
(2) O uočenim nepravilnostima (oštećenjima, manjkovima, opasnostima i slično) sastavlja se izvješće koje se odmah dostavlja pročelniku Jedinstvenog upravnog odjela Općine                 Sveta Nedelja.
Članak 23.
(1) U slučaju nastupa nepredvidivih okolnosti, kao što su proglašenje epidemije, pandemije, prirodne nepogode, izvanredne okolnosti u području javnog reda i sigurnosti ili druge situacije koje mogu ugroziti zdravlje i sigurnost ljudi, korištenje društvenih domova može se privremeno ograničiti, obustaviti ili prilagoditi sukladno odlukama nadležnih tijela i uputama stožera civilne zaštite.  
(2) Ograničenja iz stavka 1. ovog članka uvodi nadležno tijelo jedinice lokalne samouprave, a traju do opoziva mjera ili do prestanka razloga zbog kojih su uvedena.  
(3) Korisnici su dužni poštovati sve odluke i mjere donesene u skladu s ovim člankom.                     
Članak 24.
Ovaj Pravilnik objaviti će se na oglasnim pločama društvenih domova, a stupa na snagu osmog dana od dana objave u „Službenim novinama Općine Sveta Nedelja“.              

                                                                               Predsjednik
                                                                               Općinskog vijeća

                                                                                               Gianfranko Milanović









O b r a z l o ž e n j e

I. ZAKONSKA OSNOVA ZA DONOŠENJE


-  Zakon o vlasništvu i drugim stvarnim pravima („Narodne novine“ broj 91/96, 68/98, 137/99, 22/00, 73/00, 114/01, 79/06, 141/06, 146/08, 38/09, 153/09, 143/12, 152/14, 81/15, 94/17. i 52/25)

-  Statut Općine Sveta Nedelja („Službene novine Općine Sveta Nedelja“ broj 11/18. i 3/21)

II. OBRAZLOŽENJE NACRTA PRAVILNIKA

Općina Sveta Nedelja posjeduje četiri društvena doma na svom području: Društveni dom „Poldrugo Valentin“ Nedešćina te društvene domove u Šumberu, Svetom Martinu i Snašićima. Ovi prostori predstavljaju vrijednu javnu infrastrukturu i ključna mjesta okupljanja mještana, udruga i lokalnih organizacija.
Dosadašnja praksa korištenja domova ukazala je na potrebu za jasnijim, transparentnijim i ujednačenijim pravnim okvirom. 
Donošenjem ovog Pravilnika o upravljanju i korištenju društvenih domova u vlasništvu Općine Sveta Nedelja cilj je osigurati održivo upravljanje imovinom, zaštititi općinski inventar od oštećenja te preciznije definirati prava i obveze korisnika.

Pravilnikom se sprječavaju zlouporabe prostora i osigurava se da prednost pri korištenju imaju upravo mještani i pravni subjekti s područja Općine Sveta Nedelja.
Prednost pri korištenju prostora imaju fizičke i pravne osobe s prebivalištem odnosno sjedištem na području Općine Sveta Nedelja, s naglaskom na prednost stanovnika samog naselja u kojem se dom nalazi. 
Uvodi se i zaštitna mjera prema kojoj korisnici s nepodmirenim dugovanjima prema Općini gube pravo korištenja domova.
Detaljno se popisuju subjekti i aktivnosti od općeg i javnog interesa koji su izuzeti od plaćanja naknade (udruge, izbori, dobrovoljno vatrogasno društvo, civilna zaštita, rad Općinskog vijeća).
Jasno se definiraju uvjeti pod kojima mještani mogu koristiti domove za privatne obiteljske i prigodne svečanosti (rođenja, rođendani, krštenja, prve pričesti, krizme, svadbeni običaji). 
Za ove namjene utvrđuje se fiksna naknada od 50,00 eura po danu korištenja, koja predstavlja prihod proračuna Općine namijenjen daljnjem održavanju tih prostora. Definiran je i rok uplate od tri dana prije preuzimanja prostora.
Propisuju se i jasni rokovi za podnošenje pisanog zahtjeva, a i definira se pravo prvenstva prema vremenu zaprimanja zahtjeva, uz zadržavanje diskrecijskog prava Općine da u slučaju kolizije odluči na temelju javnog interesa i značaja aktivnosti.
Korisnik u potpunosti preuzima financijsku i zakonsku odgovornost za događaj, uključujući obvezu prijave skupova i plaćanje autorskih naknada (ZAMP) sukladno važećem Zakonu o autorskom pravu i srodnim pravima. Općina se ovime pravno ograđuje od eventualnih prekršaja koje bi korisnici mogli počiniti tijekom korištenja prostora.
Definira se standardno radno vrijeme domova (do 22:00 sata) i iznimno produženo vrijeme za posebna događanja (do 02:00 sata), a cilj te odredbe je balansiranje potreba korisnika za društvenim okupljanjima s pravom lokalnog stanovništva na mir i odmor. 
Uvođenje obveze prijave javnog okupljanja nadležnoj policijskoj postaji osigurava preventivno djelovanje i brzu reakciju u slučaju remećenja javnog reda i mira.
Definira se brza sanacija uništene općinske imovine. Šteta se procjenjuje prema realnim tržišnim cijenama ili računima izvođača, a rok od 15 dana ostavlja dovoljno vremena za dobrovoljno plaćanje. Ako korisnik ne plati, Općina sama sanira prostor kako bi ostao u funkciji, ali trošak prisilno prebacuje na štetnika (regresna naplata).
III. SAVJETOVANJE S JAVNOŠĆU

Organizator i nositelj postupka savjetovanja je Jedinstveni upravni odjel Općine Sveta Nedelja.

Obzirom da je Pravilnik o upravljanju i korištenju društvenih domova u vlasništvu Općine    Sveta Nedelja opći akt koji se odnosi na pitanja od interesa građana, to će se prije njegova donošenja provesti postupak savjetovanja s javnošću. u smislu Zakona o pravu na pristup informacijama (“Narodne novine”, broj 25/13, 85/15. i 69/22). 

Radi uključivanja javnosti u smislu odredbi Zakona o pravu na pristup informacijama, o Nacrtu Pravilnika provesti će se internetsko savjetovanje s javnošću u trajanju od 30 dana.
Nacrt Pravilnika javno će se objaviti na službenoj internetskoj stranici Općine Sveta Nedelja te će se time omogućiti javnosti da za vrijeme trajanja internetskog savjetovanja dostavi svoje prijedloge, primjedbe i mišljenja na Nacrt ovog Pravilnika.
Savjetovanje s javnošću o predmetnom Pravilniku otvoreno je do 19. kolovoza 2026. godine te pozivamo sve fizičke i pravne osobe da u tom roku, na propisanom obrascu, koji se nalazi u nastavku, daju svoje primjedbe i prijedloge na Pravilnik.

Po provedbi savjetovanja s javnošću Općinska načelnica Općine Sveta Nedelja utvrdit će Prijedlog Pravilnika o upravljanju i korištenju društvenih domova u vlasništvu Općine            Sveta Nedelja u koji će se ugraditi svi prihvaćeni prijedlozi, primjedbe i mišljenja javnosti ukoliko ih bude bilo te ukoliko su ista zakonita i stručno utemeljena, nakon čega će se tako utvrđeni Prijedlog Pravilnika s Izvješćem o provedenom savjetovanju s javnošću uputiti Općinskom vijeću Općine Sveta Nedelja, kao donositelju akta, na razmatranje i donošenje. 

IV. FINANCIJSKA SREDSTVA POTREBNA ZA PROVOĐENJE AKTA

Za provođenje ovog Pravilnika nije potrebno osigurati dodatna financijska sredstva u Proračunu Općine Sveta Nedelja. Primjena Pravilnika će, kroz uvođenje naknade za privatno korištenje od 50,00 eura po danu, generirati vlastite prihode proračuna koji će se namjenski koristiti za pokriće režijskih troškova, tekuće održavanje i obnovu inventara u društvenim domovima.

Jedinstveni upravni odjel

